
KÉPVISELŐ-TESTÜLETÉNEK
 1/2021. (II. 08.) önkormányzati rendelete 
 a közterületi maszkviselés szabályairól 


Kiskőrös Város Polgármestere a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet 27. § a) pontjában kapott felhatalmazás alapján, az Alaptörvény 32. cikk (2) bekezdésében meghatározott feladatkörében a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglalt hatáskörében eljárva, tekintettel a veszélyhelyzet kihirdetéséről és veszélyhelyzeti intézkedések hatálybalépéséről szóló 27/2021. (I. 29.) Korm. rendeletben foglaltakra a következőket rendeli el:

1.  §

Kiskőrös város közigazgatási belterületén 
a) a közterületen és nyilvános helyen lévő parkolók teljes területén,
b) a kereskedelemről szóló törvény szerinti üzletek és a piac előtti gyalogos közlekedésre alkalmas közterületen és nyilvános helyen,
c) gyógyszertárak, lottózók, posta, nemzeti dohányboltok előtti gyalogos közlekedésre alkalmas közterületen és nyilvános helyen,
d) a köznevelési intézmények és egészségügyi intézmények előtti gyalogos közlekedésre alkalmas közterületen és nyilvános helyen,
e) vasútállomáshoz, buszállomáshoz és buszmegállóhoz tartozó közterületen és nyilvános helyen
a hatodik életévét be nem töltött kiskorú, valamint az értelmi vagy pszichoszociális fogyatékossággal, illetve az autizmus spektrumzavarral élő személy kivételével mindenki köteles orvosi maszkot, munkavédelmi maszkot, illetve textil vagy más anyagból készült maszkot olyan módon viselni, hogy az az orrot és szájat folyamatosan elfedje. 

2. §

Az e rendeletben foglalt szabályok megsértése esetén a jogkövetkezményeket a veszélyhelyzet idején alkalmazandó védelmi intézkedések második üteméről szóló 484/2020. (XI.10.) Korm. rendelet állapítja meg. 

3. §

Ez a rendelet 2021. február 09. napján lép hatályba és a veszélyhelyzet kihirdetéséről és veszélyhelyzeti intézkedések hatálybalépéséről szóló 27/2021. (I. 29.) Korm. rendelet szerinti veszélyhelyzet megszűnése napján hatályát veszti.



Domonyi László   								dr. Turán Csaba  
      	    polgármester							                          jegyző



ZÁRADÉK: 	Ez a rendelet az SzMSz 36. § (2) bekezdése alapján 2021. február 08.  napján lett kihirdetve.


Kiskőrös, 2021. február 08.     

    dr. Turán Csaba  
	        jegyző

